ཅེས་སངས་རྒྱས་མཁན་པོ་སྨན་རི་བའི་བསྟོད་པ་རྣམ་རྒྱལ་ཁང་བཟང་ཞེས་བྱ་བ་འདི།།བདག་གིས་བློ་གཏད་སྙིང་གིས་གསོལ་བཏབ་ནས།།ཚིག་ནི་བརྒྱད་སྡེབ་སུམ་ཅུའི་ཐར་ལམ་ཕྱེ།།ཤོ་ལོ་ཀ་ནི་དྲུག་ཅུ་གསལ་པར་བྲིས།།ཤད་བར་དག་ནི་་སུམ་བརྒྱ་དྲུག་ཅུ་བཞུགས།།དེ་འདྲའི་དགོངས་དོན་རིན་ཆེན་་གྲམ་མའི་གླིང་།།གཤེན་རབ་བཀའ་ཡི་ཕ་ནོར་བུ་ལ་བཞག།།རྗེས་འཇུག་སྐྱེ་རྒ་ན་འཆི་སྒྲོལ་ཕྱིར་བསྔོ།།འགལ་འཁྲུལ་ནོར་བ་མཆིས་ན་དོན་ལ་བཤགས།།ཉེ་བར་བཀོད་པའི་འབྲས་བུ་ཆེན་པོ་ནི།།མ་རིག་མུན་སེལ་སྒྲོན་མེ་འདེགས་པར་ཤོགཅེས་པ་འདི་ནི་གཤེན་ཉི་མ་རྒྱལ་མཚན།གནས་མཆོག་རི་རྒྱལ་རྩེ་ལ་བཞུགས་པའི་དུས་སུ།བར་ལམ་གཡུང་དྲུང་གླིང་དུ་མཁའ་འགྲོ་མ་ཞིག་གཤེགས་སོང་པས།དེའི་འགྲོ་དོན་ལ་བྱ་རྒོད་ཅིག་ཏུ་སྤྲུལ་ནས་བྱོན་པ་ལ།དེར་འགྲོ་དོན་འགྲུབ་ནས་མཁའ་སྤྱོད་གནས་སུ་རིག་འཛིན་མཁའ་འགྲོའི་འཚོགས་གྲལ་ཕེབས་པ་ལ།རིག་འཛིན་ཕོ་རྒྱུད་ཐམས་ཅད་གཡས་ན་བཞུགས་ནས་སྣང་།བླ་ཆེན་དྲན་པ་ནམ་མཁའ་དབུས་སུ་བཞུགས་ནས་སྣང་།གཡོན་དུ་མཁའ་འགྲོ་མོ་རྒྱུད་ཐམས་ཅད་བཞུགས་ནས་སྣང་།ཐམས་ཅད་ཀུན་གྱི་ཞལ་ནས་བསྟོད་པ་རྣམ་རྒྱལ་ཁང་བཟང་འདིས་བསྟོད་ཅིང་འདུག་པ་ལ།གཤེན་ཉི་མ་རྒྱལ་མཚན་བདག་ལ་སྙན་དུ་བརྒྱུད་པ་ལགས་སོ།བདག་གིས་ཀྱང་དད་པ་མོས་འདུན་ཆེན་པོ་བསྐྱེད་ནས་མཁའ་སྤྱོད་ནས་མར་བྱོན་ནས།དེ་ནས་མཚན་ལྡན་སྨན་རི་བ་མཉམ་མེད་ཆེན་པོ་ཤེས་རབ་རྒྱལ་མཚན་ལ་མཇལ་དུ་འགྲོ་དགོངས་ནས་བྱང་གཡུང་དྲུང་གླིང་དུ་ཕེབས་པ་དང་།ཁྲི་ཐོག་ཏུ་བཞུགས་ནས་འདུག་པ་ལ།སྤྱན་ཆབ་བསམ་དུ་མེད་པ་བྱུང་ནས།དེ་ནས་ཀུན་གྱིས་ཞུས་ནས་སྤྱན་ཆབ་ཤོར་བ་གང་ཡིན་ཞུས་པས།སྨན་རིའི་སྐུ་མདུན་ཤེས་རབ་རྒྱལ་མཚན་འདས་ནས་མཁའ་སྤྱོད་ཀྱི་གནས་སུ་གཤེགས་སོང་པས་བདག་དང་མ་མཇལ།དེས་ན་སྙན་བརྒྱུད་ཀྱི་བསྟོད་པ་རྣམ་རྒྱལ་ཁང་བཟང་ཆེན་པོ་འདི་ལ་ནན་ཏན་བྱ་དགོས་བསམ་ནས་ཡི་གེ་རིས་སུ་བཀོད་པ་ཡིན་ནོ།།